Zriadenie Orgánu auditu v súvislosti s kontrolným systémom
pre programové obdobie 2007 – 2013

Úvod

Slovenská republika ako členský štát EÚ je zapojená do implementácie prostriedkov EÚ a iných nástrojov finančnej pomoci zo zahraničia. Táto pomoc sa v skrátenom programovom období 2004 - 2006 realizovala v súlade s platnou legislatívou ES, legislatívou SR a programovými dokumentmi príslušnými pre jednotlivé formy pomoci. V tomto programovom období boli pre všetky nástroje finančnej pomoci zriadené riadiace a kontrolné systémy, ktoré boli schválené príslušnými orgánmi EÚ a Úradom pre finančné mechanizmy.

Orgány EÚ v úzkej spolupráci s členskými štátmi vypracovali pre programové obdobie 2007-2013 návrhy nových nariadení pre Európsky sociálny fond, Európsky fond regionálneho rozvoja, Kohézny fond, na ktorých základe je potrebné upraviť súčasné systémy riadenia a kontroly nástrojov finančnej pomoci v súlade s požiadavkami stanovenými v novej legislatíve. Úlohou každého členského štátu je v zmysle pripravovanej európskej legislatívy zriadiť nový orgán „Audit Authority“ poverený vykonávaním funkcií nezávislého overovania na II. úrovni (overovanie systémov riadenia a kontroly a deklarovaných výdavkov) a vydávaním vyhlásenia o ukončení pomoci a čiastočného vyhlásenia o ukončení pomoci (III. úroveň). Pre splnenie tejto požiadavky je nutné včas vybudovať príslušné inštitucionálne štruktúry, zabezpečiť pre tento orgán všetky potrebné právomoci a zodpovednosti, stanoviť predmet činnosti a tiež primerane pripraviť personál.

Zároveň v roku 2006 až 2008 bude potrebné plniť úlohy súvisiace so súčasným programovým obdobím. Aj keď skrátené programové obdobie skončí v roku 2006, čerpanie prostriedkov a s tým súvisiace činnosti budú pokračovať i v nasledujúcich rokoch. Okrem toho sa očakáva v ďalších rokoch zvýšený príjem prostriedkov aj z iných nástrojov finančnej pomoci zo zahraničia (napríklad Finančný mechanizmus EHP/Nórsky finančný mechanizmus, Švajčiarsky finančný mechanizmus ...). Tieto skutočnosti budú vytvárať zvýšený tlak na činnosť Ministerstva financií SR, a preto je potrebné riešiť úlohy súvisiace s ukončením skráteného programového obdobia a začatím nového programového obdobia v predstihu. 

Zámerom tohto materiálu je stanoviť pôsobnosť Orgánu auditu a navrhnúť riešenia v oblasti auditu a kontroly na II. a III. úrovni v podmienkach SR za účelom plnenia povinností členského štátu v zmysle legislatívy platnej pre programové obdobie 2007 – 2013. Tento materiál zároveň zohľadňuje potrebu plynulého prechodu orgánov vykonávajúcich audit a kontrolu, t. j. overovanie účinnosti riadiacich a kontrolných systémov a  deklarovaných výdavkov na výkon nových funkcií, pokračovanie v aktivitách  súvisiacich s programovým obdobím 2004 – 2006.  

Zriadením Orgánu auditu  sa vytvorí centrálny orgán s kompetenciami a zodpovednosťami voči Komisii, ktoré doteraz vykonávali rôzne subjekty a zároveň sa zabezpečí predloženie vyhlásenia o ukončení príslušného nástroja pomoci EK. 

Cieľom tohto materiálu je navrhnúť optimálne štruktúry a minimalizovať možné riziká pri plnení úloh vyplývajúcich pre Slovenskú republiku pri implementácii prostriedkov EÚ zachovaním kontinuity v plnení povinností vyplývajúcich z legislatívy ES pre ŠF a KF a z medzinárodných zmlúv, ktorými je Slovenská republika viazaná.

1. Definícia Orgánu auditu 

Pre orgán Audit Authority (výraz používaný v anglických verziách návrhov nariadení ES) navrhujeme používať slovenský ekvivalent - Orgán auditu. V navrhovanej novej európskej legislatíve pre programové obdobie 2007 – 2013 sa pre nezávislé overovanie účinného fungovania systémov riadenia a overovanie vzoriek výdavkov uvádza názov audit. Tento pojem navrhujeme používať pre činnosť Orgánu auditu z uvedeného dôvodu a z dôvodu zjednotenia s terminológiou používanou v zahraničí. Pojem audit, pre účely zabezpečenia plnenia všeobecného nariadenia Rady EÚ, zahŕňa overenie účinného fungovania systému riadenia a kontroly operačných programov a audity/následné finančné kontroly operácií vykonané na vhodnej vzorke tak, aby sa overili deklarované výdavky.

Orgán auditu je orgán vykonávajúci audit, resp. následnú finančnú kontrolu všetkých programov, nástrojov a projektov štrukturálnych fondov, Kohézneho fondu a iných nástrojov finančnej pomoci zo zahraničia, zodpovedný za vykonávanie funkcií v zmysle platnej legislatívy Európskej únie. 

V súlade so všeobecným nariadením Rady EÚ je povinnosťou členského štátu zabezpečiť funkčnú nezávislosť Orgánu auditu od riadiaceho orgánu, certifikačného a ďalších orgánov príslušného nástroja pomoci. V podmienkach SR bude funkcie Orgánu auditu vykonávať MF SR. V rámci MF SR bude plnenie činností v súvislosti s Orgánom auditu zabezpečovať odbor finančnej kontroly prostriedkov EÚ  na sekcii systému verejnej vnútornej finančnej kontroly,.

Vykonávanie funkcie jediného Orgánu auditu Ministerstvom financií SR pre všetky operačné programy je v súlade s návrhom Národného strategického referenčného rámca Slovenskej republiky na obdobie 2007 - 2013. Začlenenie Orgánu auditu do organizačnej štruktúry MF SR vyplýva aj z kompetencie MF SR v zmysle ustanovenia § 3 zákona č. 502/2001 Z. z. v znení zákona č. 618/2004 Z. z. o  finančnej kontrole a vnútornom audite a o zmene a doplnení niektorých zákonov,  v nadväznosti na ustanovenie § 7 zákona 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov. 

Ministerstvo financií SR už v tomto programovom období vykonáva činnosti, ktoré budú v nasledujúcom programovom období predmetom činnosti Orgánu auditu.

Vláda SR uznesením č. 206 z 1. marca 2006 schválila Zásady koordinácie, plánovania a výkonu následných finančných kontrol prostriedkov EÚ a prostriedkov iných nástrojov finančnej pomoci zo zahraničia. Týmto MF SR vykonalo ďalší zo zásadných krokov pre zabezpečenie úloh Orgánu auditu.

2. Úlohy a povinnosti Orgánu auditu

Povinnosti a úlohy Orgánu auditu sú uvedené v Nariadení Rady, ktorým sa zakladajú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde. Medzi hlavné povinnosti a úlohy Orgánu auditu bude patriť v zmysle čl. 61 vyššie uvedeného nariadenia:

•	zabezpečenie výkonu auditov, ktorých cieľom je overenie účinného fungovania systémov riadenia a kontroly operačných programov EÚ a ostatných nástrojov pomoci zo zahraničia,
•	zabezpečenie výkonu auditov operácií na vhodnej vzorke, aby sa overili deklarované výdavky,
•	vypracovanie a predloženie stratégie auditu za jednotlivé operačné programy Komisii, ktorá zahŕňa subjekty vykonávajúce audity, používané metódy, metódu na výber vzoriek operácií a výhľadový plán auditov s cieľom zabezpečiť, aby sa auditovali hlavné subjekty a aby boli audity rozvrhnuté rovnomerne počas celého programového obdobia do 9 mesiacov od schválenia operačného programu,
•	vypracovanie a predkladanie výročnej audítorskej správy za predchádzajúcich 12 mesiacov, ktorá obsahuje zistenia z vykonaných auditov vykonaných v súlade so stratégiou, zistené nedostatky riadiacich a kontrolných systémov,
•	vydávanie stanoviska na základe vykonaných auditov za predchádzajúci rok, že fungovanie riadiacich a kontrolných systémov poskytuje primeranú záruku, že výkazy výdavkov, ktoré sa predkladajú Komisii, sú správne a že príslušné transakcie sú zákonné a riadne,
•	predloženie vyhlásenia o ukončení programov najneskôr do 31. marca 2017, ktoré hodnotí platnosť žiadosti o platbu záverečného zostatku a zákonnosť a správnosť príslušných transakcií zahrnutých do záverečného výkazu výdavkov, ktorý je doložený záverečnou správou,
•	predkladanie vyhlásenia o čiastočnom ukončení operačného programu,
•	uistenie sa, že výkon auditov sa vykonáva v súlade s medzinárodne uznávanými audítorskými štandardmi,
•	uistenie sa, že v prípade ak audity sú vykonávané inými subjektami ako orgánom auditu, tieto subjekty majú potrebnú funkčnú nezávislosť.

Nové nariadenia EK stanovujú aj ďalšie úlohy pre Orgán auditu:

•	vypracovať informáciu pre EK, ktorá bude obsahovať:
o	opis úloh orgánu auditu a jeho vzťahy k ostatným subjektom vykonávajúcim audity,
o	organizačné štruktúry všetkých subjektov vykonávajúcich audity/kontroly, v ktorých bude znázornené, ako je zabezpečená ich nezávislosť, 
o	počet a kvalifikáciu zamestnancov,
o	zoznam písomných postupov pre výkon auditov,
o	 postupy pre vypracovanie analýzy rizík, postupy pre rozšírenie vzorky operácií, v prípade, že sa vyskytnú materiálne chyby
o	postupy pre overovanie splnenia odporúčaní,
o	postupy pre dohľad nad inými subjektami vykonávajúcimi audit,
o	postupy pre prípravu ročnej audítorskej správy a vyhlásenia o ukončení programu.
o	kontinuálne školenie pre audítorov
•	vypracovať dostatočne podrobné zásady a postupy svojej činnosti,
•	zabezpečiť dostatočné zdroje (personálne, materiálne ...) na výkon auditov.

Keďže výkon auditov bude musieť prebiehať v súlade s medzinárodne uznávanými audítorskými štandardmi, Orgán auditu bude musieť okrem iného zabezpečiť:

•	vypracovanie charty auditu,
•	pokiaľ podmienky spolupráce nie sú dané zákonom vypracovanie a uzatvorenie dohôd so subjektami vykonávajúcimi audity a súčasne postupovanie v súlade so Zásadami koordinácie, schválenými uznesením vlády SR č. 206/2006,
•	vypracovanie programu zabezpečovania kvality a zlepšovania pre výkon auditov,
•	sústavné monitorovanie a posudzovanie účinnosti uvedeného programu,
•	interné posudzovanie kvality výkonu auditov,
•	externé posudzovanie kvality výkonu auditov nezávislým posudzovateľom mimo organizácie, (podľa štandardov min. raz za 5 rokov),
•	koordinovanie výkonu auditov s ostatnými subjektmi, ktoré vykonávajú audity.

Orgán auditu bude vykonávať funkcie podľa čl. 61 všeobecného nariadenia v plnom rozsahu pre programové obdobie 2007 – 2013.

Pre prechodné obdobie zo súčasného programového obdobia, t. j. v rokoch 2006 – 2008 je nevyhnutné zabezpečiť v SR nielen plnenie nariadení EK, ale v roku 2006 dopracovať účinný  systém zamedzujúci duplicitné a neefektívne overovanie riadiacich a kontrolných systémov a deklarovaných výdavkov a komunikáciu s orgánmi EÚ. Vzhľadom na závažnosť a časovú náročnosť pri implementácii súvisiacich opatrení je potrebné začať prípravu na výkon plnenia úloh Orgánu auditu na MF SR ku dňu prijatia príslušnej legislatívy.

Orgán auditu bude od roku 2007 na základe analýzy, ktorú pripraví v roku 2006, vykonávať audit a kontrolu vlastných zdrojov a ostatných finančných nástrojov zo zahraničia:
•	Nórsky finančný mechanizmus,
•	Finančný nástroj EHP,
•	Švajčiarsky finančný mechanizmus,
•	Európsky fond pre utečencov,
•	Fond solidarity EÚ,
•	Schengenský prechodný fond.

3. Právomoci Orgánu auditu

           Pre zabezpečenie právomocí Orgánu auditu bude nutné vytvoriť zodpovedajúce legislatívne podmienky a úpravy existujúcich postupov.  Orgán auditu bude zabezpečovať svoje úlohy s využitím nasledujúcich právomocí:

•	oprávnenie vstupovať do objektov, vyžadovať poskytnutie dokladov, informácií a súčinnosti v súlade s oprávneniami súčasnej následnej finančnej kontroly a vnútorného auditu v zmysle zákona č. 502/2001 Z. z. v znení zákona č. 618/2004 Z. z.,
•	vykonať preverenie (audit) subjektov, ktoré budú vykonávať audity programov zahraničnej pomoci, či spĺňajú požiadavky kladené na ne legislatívou EÚ,
•	koordinovať plánovanie a výkon auditov.

4. Zapojenie orgánov do systému auditu zahraničných programov

Vzhľadom na znenie nariadení a praktické skúsenosti získané v predvstupovom období a v skrátenom programovom období 2004 - 2006 pri výkone následných finančných kontrol a vnútorných auditov sa optimálnym variantom javí zapojenie nasledovných orgánov (ďalej len „zapojené orgány“) do systému auditu zahraničných programov:

Orgán auditu:
MF SR – sekcia systému verejnej vnútornej finančnej kontroly – odbor finančnej kontroly prostriedkov ES 

Ďalšie zapojené subjekty:
-	SFK Bratislava, Zvolen a Košice,
-	Útvary následnej finančnej kontroly ústredných orgánov (ministerstiev a ÚV SR), ktoré plnia úlohy v rámci finančného riadenia zahraničných programov pomoci, resp. majú ich plniť podľa Národného strategického referenčného rámca SR 2007 – 2013,
-	Útvary vnútorného auditu ústredných orgánov, ktoré plnia úlohy v rámci finančného riadenia zahraničných programov pomoci, resp. majú ich plniť podľa Národného strategického referenčného rámca SR 2007 – 2013.

	Uvedené subjekty budú zapojené do systému auditu zahraničných programov na základe vlastnej analýzy materiálnych a personálnych možností, po splnení legislatívnych podmienok, podmienok stanovených orgánom auditu a podpísaní dohôd s orgánom auditu.

	Do vzdelávacieho procesu budú uvedené subjekty automaticky zapojené aj pred podpisom dohôd.

	V prípade nevyhnutnej potreby je možné do systému auditu zahrnúť aj externé audítorské firmy.	

Orgán auditu musí disponovať dostatočnými právomocami voči všetkým zapojeným orgánom, pretože v zmysle návrhu nových nariadení EÚ bude zodpovedný za zabezpečenie toho, aby:

•	všetky audity (súčasný vnútorný audit a následná finančná kontrola) v rámci daného operačného programu boli vykonané v súlade s medzinárodne uznávanými audítorskými štandardmi,
•	subjekty vykonávajúce audity mali potrebnú funkčnú nezávislosť,
•	subjekty vykonávajúce audity mali potrebné personálne zdroje na ich výkon a vypracované postupy,
•	subjekty vykonávali audity v súlade s legislatívou EÚ a SR.

Keďže Orgán auditu bude mať celkovú zodpovednosť za splnenie uvedených kritérií a ďalších ustanovení nariadení, jednotlivé subjekty, ktoré sa budú podieľať na výkone auditov, budú zmluvne zaviazané plniť uvedené podmienky. Orgán auditu musí zhodu s podmienkami overiť na mieste a na požiadanie túto skutočnosť zástupcom EK preukázať, čo je bežný postup aj v súčasnosti pri auditoch z EK. Predpokladom na to bude uzatvorenie dohôd na štatutárnej úrovni, prípadne na úrovni ním delegovaných kompetencií,   medzi orgánom auditu a subjektmi vykonávajúcimi audit. V dohodách budú vymedzené povinnosti jednotlivých strán, delegované právomoci, vzájomná koordinácia a spolupráca, ďalšie oblasti vzťahov a možnosť overenia splnenia stanovených podmienok Orgánom auditu. Takéto dohody medzi spolupracujúcimi orgánmi sú aplikované aj v súčasnom systéme finančného riadenia štrukturálnych fondov a Kohézneho fondu.

5. Výhody a riziká zapojenia ostatných subjektov vykonávajúcich audity

V súvislosti s vytvorením nového systému nezávislého overovania zahraničných programov je nutné, aby Orgán auditu vykonal analýzu rizika zapojenia subjektov verejnej správy a súkromného sektora do výkonu auditov. Na základe doterajších skúseností a po konzultáciách s EK je možné konštatovať, že vysokým počtom  zapojených subjektov narastá riziko neefektívnosti a zlyhania systému. Základné výhody, nevýhody a riziká sú uvedené v nasledujúcom prehľade:

Organizácia, útvar	Výhody	Riziká, nevýhody	
SFK	•	skúsenosti s výkonom NFK,
•	nezávislosť od auditovaných subjektov,
•	regionálna pôsobnosť a z nej vyplývajúca blízkosť k auditovaným subjektom,
•	dobrá spolupráca s MF SR,	•	absencia vypracovaných postupov upravených na svoje podmienky,
•	nížšia úroveň poznania audítorských štandardov,
	
útvary násl. fin. kontroly ústredných orgánov 	•	skúsenosti s výkonom NFK,
•	poznanie podmienok svojho rezortu,
•	špeciálne odborné znalosti,	•	nižšia úroveň nezávislosti pri výkone vo svojej organizácii,
•	nízka úroveň poznania audítorských štandardov,
•	ohrozenie výkonu auditu v prípade nespolupráce,	
útvary vnút. auditu ústredných orgánov 	•	poznanie a čiastočné dodržiavanie audítorských štandardov,
•	špeciálne odborné znalosti,
•	poznanie podmienok svojho rezortu,	•	nižšia úroveň nezávislosti pri výkone vo svojej organizácii,
•	značná odlišnosť postupov pri audite a VA a iné zameranie činností než má Orgán auditu
•	ohrozenie výkonu auditu v prípade nespolupráce	
externé audítorské firmy	•	dostatok personálu,
•	dodržiavanie audítorských štandardov,
•	vypracované postupy činnosti,	•	malé skúsenosti s výkonom NFK a VA zahraničných programov,
•	obvykle vyššie náklady,
•	vysoká administratívna náročnosť spojená s procesom verejného obstarávania a vypracovania príslušnej dokumentácie a zmlúv
•	pri zániku firmy nevymáhateľnosť práv v prípade ich pochybenia,	

Možnosti minimalizácie rizík a nevýhod zapojenia týchto subjektov

Z nových návrhov nariadení vyplýva nutnosť úzkej spolupráce Orgánu auditu a ďalších subjektov, ktoré budú vykonávať audity. Počas prípravy celého systému auditu budú prebiehať intenzívne konzultácie medzi zamestnancami Orgánu auditu a spolupracujúcich subjektov, v ktorých rámci sa dohodnú postupy činnosti, uplatňovanie audítorských štandardov a ďalšie povinnosti zúčastnených subjektov v zmysle nových nariadení. Táto výmena know-how bude existovať a pokračovať aj v priebehu programového obdobia 2007 - 2013.

6. Harmonogram postupu zriadenia a plnenia úloh Orgánu auditu

Postup a časový harmonogram pri zriaďovaní Orgánu auditu a realizácii súvisiacich činností znázorňuje nasledujúci prehľad:

Činnosť	Termín  plnenia	
Predloženie Zásad koordinácie, plánovania a výkonu následných finančných kontrol prostriedkov EÚ a prostriedkov iných nástrojov finančnej pomoci zo zahraničia na rokovanie vlády SR	1. marec 2006	
Konzultácie s NKÚ SR	marec 2006	
Vypracovanie Koncepcie kontrolného systému pre programové obdobie 2007 – 2013 – zriadenie Orgánu auditu (ďalej len Koncepcia)	15. 3. 2006	
Predloženie návrhu Koncepcie do porady vedenia MF SR na schválenie	2. polovica marca 2006	
Predloženie návrhu organizačnej zmeny v súvislosti s prípravou na plnenie funkcií Orgánu auditu	2. polovica marca 2006	
Príprava na výkon plnenia úloh Orgánu auditu na sekcii systému verejnej vnútornej finančnej kontroly, na odbore finančnej kontroly prostriedkov EÚ, ktorý bude súčasne plniť úlohy vyplývajúce z nariadení platných pre skrátené programové obdobie 2004 - 2006 a nové úlohy vyplývajúce z nariadení platných pre programové obdobie 2007 - 2013.	1. 4. 2006
	
Predloženie materiálu „Zriadenie Orgánu auditu v súvislosti s kontrolným systémom pre programové obdobie 2007-2013“ v zmysle záverov porady vedenia na rokovanie vlády SR	31. 5. 2006	
Zriadenie Orgánu auditu. Od tohto termínu bude zabezpečovať overovanie deklarovaných výdavkov, dohľad nad NFK a vypracovanie správ v zmysle nariadení orgánov EÚ a postupne zabezpečovať monitorovanie, koordináciu, plánovanie a výkon auditu účinnosti riadiacich a kontrolných systémov (v plnom rozsahu po modulovom rozšírení CEDIS, najneskôr od 1. 7. 2006) 
 	Ku dňu prijatia príslušnej legislatívy	
Vypracovanie analýzy personálnych a materiálnych potrieb a metodického a organizačného zabezpečenia Orgánu auditu	30. 9. 2006
	
Realizácia výstupov z analýzy personálnych a materiálnych potrieb a metodického a organizačného zabezpečenia Orgánu auditu,
Definovanie požiadaviek na dobudovanie ITMS a CEDIS,
Vypracovanie postupov pre výkon auditu v súlade s audítorskými štandardmi,
Aktualizácia opisu riadiacich a kontrolných systémov podľa článku 5 nariadení EK 438/2001 a 1386/2002	priebežne do  31. 12. 2006
	
Spracovanie vnútorného manuálu Orgánu auditu a spracovanie postupov pre činnosť Orgánu auditu a zapojené orgány, obsahujúcich systém kvality a hodnotenie auditu	30. 9. 2006	
Intenzívne školenia zamestnancov Orgánu auditu a zapojených orgánov	31. 12. 2006	
Preverenia zapojených orgánov Orgánom auditu, zamerané na dodržanie zhody s nariadeniami a audítorskými štandardmi	15. 12. 2006	
Podpis dohôd o spolupráci Orgánu auditu so zapojenými orgánmi	31. 12. 2006	

7. Dosah na legislatívu SR a ostatné predpisy

V súlade s legislatívou EÚ bude vypracovaná novela zákona č. 502/2001 Z. z. v znení zákona č. 618/2004 Z. z. a súčasne bude potrebné vykonať analýzu a na jej základe posúdiť a prípadne navrhnúť novelizáciu nasledovných všeobecne záväzných právnych predpisov: 
-	Zákon č. 440/2000 Z. z. o správach finančnej kontroly v znení neskorších predpisov (bude potrebné jednoznačne upraviť väzby SFK na Orgán auditu),
-	Zákon č. 575/2001 Z. z. o organizácii činnosti vlády a organizácií ústrednej štátnej správy v znení neskorších predpisov,
-	Zákon č. 523/2004 Z. z. o rozpočtových pravidlách verejnej správy v znení neskorších predpisov.

Ďalej bude potrebné vypracovať a aktualizovať aj ostatné predpisy podľa spracovanej analýzy sekundárnej a terciárnej legislatívy.

Záver

Činnosť auditu, resp. kontroly programov zahraničnej pomoci je v Slovenskej republike zabezpečovaná mnohými subjektami. V súčasnom systéme nepochybne existujú určité rezervy ako v koordinácii, vzájomnom využívaní výsledkov, tak aj v kvalite vykonávaných činností. Súčasný systém síce funguje, ale nezávislé posúdenia poukazujú na jeho určité nedostatky. Mnohé z týchto nedostatkov je možné vhodným nastavením systému odstrániť.

Cieľom uvedeného návrhu je zefektívniť výkon, postupy a celkovo kvalitu nezávislého overovania a hodnotenia riadenia, procesov a všetkých činností v implementácii programov zahraničnej pomoci v Slovenskej republike. Prostriedkom na to je vytvorenie systému auditu, v ktorého rámci bude existovať jediný Orgán auditu pre všetky programy, ktorý bude zodpovedať za výkon a koordináciu auditu všetkých subjektov zúčastnených na výkone auditu. Takéto usporiadanie umožní štandardizáciu postupov, výmenu najlepších skúseností medzi subjektami vykonávajúcimi audity, zavádzanie medzinárodne uznávaných audítorských štandardov do praxe a zavádzanie systémov kvality. Uvedené usporiadanie je v súlade s odporúčaniami expertov z Európskej komisie, ktoré vyplývajú z hodnotenia existujúceho stavu v oblasti auditu a kontroly v členských štátoch EÚ. Prostriedkom k tomu je vytvorenie systému auditu, v rámci ktorého bude existovať jediný Orgán auditu pre všetky programy, ktorý bude zodpovedať za výkon a koordináciu auditu všetkých subjektov zúčastnených na výkone auditu a súčasne bude spolupracovať s NKÚ SR a Centrálnym kontaktným útvarom OLAF pre SR.

Prijatím navrhnutého modelu pre zabezpečenie výkonu auditu programov EÚ vytvorením Orgánu auditu splní Slovenská republika jednu zo základných podmienok čerpania prostriedkov EÚ. Skúsenosti z tvorby systému implementácie a finančného riadenia programov EÚ pred a na začiatku súčasného programového obdobia ukázali, že dostatočný časový priestor na prípravu príslušných orgánov je nevyhnutným faktorom ich kvalitného fungovania. Včasným začatím týchto prác  sa vytvoria podmienky na administratívnu a kapacitnú prípravu Orgánu auditu na Ministerstve financií Slovenskej republiky. 

Definície základných pojmov

Audit zahraničných programov – činnosť Orgánu auditu a ďalších spolupracujúcich subjektov, zameraná najmä na overenie účinného fungovania systémov riadenia a kontroly operačných programov EÚ a ostatných nástrojov pomoci zo zahraničia a overenie operácií na vhodnej vzorke, aby sa overili deklarované výdavky.

Orgán auditu – nezávislý subjekt vytvorený v súlade s nariadeniami EÚ a medzinárodnými dohodami, ktorý je zodpovedný najmä za overovanie účinného fungovania riadiacich a kontrolných systémov zahraničných programov pomoci a overenie operácií na vhodnej vzorke, aby sa overili deklarované výdavky.

Skratky

CEDIS                           Centrálny elektronický databázový informačný systém 
EHP			Európsky hospodársky priestor
EK			Európska komisia
ERDF			European regional development fund (Európsky fond regionálneho rozvoja)
ES			Európske spoločenstvá
ESF			European social fund (Európsky sociálny fond)
EÚ			Európska únia
IO			implementačný orgán
ISA			International standards on auditing (Medzinárodné audítorské štandardy)
ITMS			informačno-technologický monitorovací systém
KF			Kohézny fond
MF SR			Ministerstvo financií Slovenskej republiky
NFK			následná finančná kontrola
NKÚ SR			Najvyšší kontrolný úrad
PJ			platobná jednotka
PO			platobný orgán
PPA			Pôdohospodárska platobná agentúra
RO			riadiaci orgán
SFK			správa finančnej kontroly
SOPO			sprostredkovateľský orgán pod platobným orgánom
SORO			sprostredkovateľský orgán pod riadiacim orgánom
SR			Slovenská republika
ŠF			štrukturálne fondy
ŠZM			štátnozamestnanecké miesto
VA			vnútorný audit